Glen Riddersholm glæder sig til udfordringen i AGF og tror på, han kan føre klubben tilbage i toppen af dansk fodbold.

Glen Riddersholm skal fra årsskiftet stå i spidsen for AGF, hvor han i dag præsenteres som ny cheftræner.

Den tidligere FCM-træner tror på, han kan medvirke til at få AGF tilbage i toppen af dansk fodbold.

- Jeg er altid gået efter spændende udfordringer, og at blive cheftræner i AGF ser jeg som et af de mest interessante trænerjobs i Danmark. Det må være enhver ambitiøs træners ønske at være med til at realisere det potentiale, der er i AGF, siger Riddersholm i en pressemeddelse.

- Aarhus er en fodbold-by, og jeg føler mig meget privilegeret over at få mulighed for at stå i spidsen for en klub, der følges af så mange og har så stor bevågenhed. Jeg ser frem til sammen med alle i og omkring AGF at arbejde målrettet for at opnå resultater, som vi i fællesskab kan glædes over.

- Jeg synes den udvikling, der er sat i gang i AGF, tegner meget lovende. Klubben har en klar og realistisk plan for, hvordan den skal komme tilbage til toppen af dansk fodbold, og det tænder virkelig mit trænerhjerte at være en del af dette projekt.

Glen Riddersholm har skrevet under på en kontrakt til sommeren 2018.

KØB BILLETTER TIL AGF's KOMMENDE HJEMMEKAMPE HER!